Erling Bonnesen (V), 2010-11-12:
Tak for det.
Dette lovforslag omhandler en harmonisering og regulering af befordringsrabatordningerne for uddannelsessøgende på henholdsvis ungdomsuddannelser og de videregående uddannelser.
Baggrunden for forslaget er, at elever på ungdomsuddannelser modtager et højere tilskud til befordring end studerende på de videregående uddannelser, og derfor foreslås bl.a. en harmonisering med en ny fælles egenbetalingssats allerede pr. 1. januar 2011.
Forslaget skal ses i sammenhæng med genopretningspakken og regeringens regionalpolitiske udspil om et Danmark i balance i en global verden.
Uddannelse udgør et af de største driftsområder, og derfor er det naturligt, at der foretages en prioritering og målretning af ressourcerne på området.
På den baggrund foreslår vi denne prioritering af ordningen for befordringsrabat, så den i højere grad tilgodeser dem, der har de højeste transportudgifter.
Lovforslaget fastsætter på den ene side satsen for egenbetaling til 550 kr. pr. 30 dage eller 18,37 kr. pr. dag for både studerende på ungdomsuddannelser og videregående uddannelser.
Det svarer til en forhøjelse på 4,27 kr. pr. dag for folk på de videregående uddannelser og 7,56 kr. pr. dag for dem på ungdomsuddannelserne.
På den anden side fjerner man det loft, der i dag eksisterer for den maksimale rabat på ordningen på de videregående uddannelser, og tilsammen bevirker det, at de to områder reguleres lige og harmoniseres, så de har samme vilkår i forhold til rabat og støtte.
Med udgangspunkt i et Danmark i bedre balance er der netop taget særlig højde for at skabe bedre vilkår i udkantsområderne og for de studerende, som er bosat i Udkantsdanmark.
Det sker bl.a. ved at ophæve det nuværende rabatloft ved køb af abonnementskort til tog, bus eller metro fra de nuværende 65 pct. til 100 pct. rabat af prisen over egenbetalingen.
På den måde tilgodeses de studerende, der har det største transportbehov, og vi stiller de studerende, der bor langt væk fra deres uddannelsessted, og som har brug for et dyrt abonnementskort, bedre end ved de gældende regler.
Det foreslås yderligere, at der indføres en kilometergodtgørelse for de studerende på videregående uddannelser gældende fra den 1. juli 2011.
Motivationen for det er her ligeledes, at vi skal tage hånd om de studerende, der er bosat i udkantsområderne, og som typisk bor længere væk fra uddannelsesstederne, særlig de videregående uddannelser.
Ordningen tilgodeser de studerende, der ikke har mulighed for at benytte sig af offentlige transportmidler, og bevirker, at man eksempelvis ved kørsel i egen bil modtager en kilometersats til egen befordring.
Ifølge forslaget kan de studerende få støtte til transport, og de har dermed mulighed for at blive bosiddende i udkantsområderne, hvilket i øvrigt er en mulighed, der allerede eksisterer for de studerende på ungdomsuddannelserne.
Harmonisering og regulering af befordringsrabatten udgør ikke kun en del af regeringens ansvarlige økonomiske politik og plan om genopretning af dansk økonomi, men særlig og vigtigst udgør forslaget en vigtig brik i målet om at sikre et Danmark i bedre balance.
Venstre støtter derfor forslaget.
Det lyder jo ganske alvorligt og dramatisk, når man slår ud med armene og siger 70 pct.
Det lyder jo udtrykt i procent meget dramatisk, men prøver man så på at få perspektivet på plads, hvad jeg også markerede i min ordførertale, nemlig de konkrete kronebeløb, som ligger omkring 4 kr. og omkring 7 kr., så synes det mig at være meget overkommeligt.
Og når vi skal have en ansvarlig økonomisk politik, hvor alle skal bidrage, så synes det at være ganske overkommeligt.